Itaalia kuningriik (Napoleoni)

Itaalia kuningriik (itaalia Regno d'Italia; prantsuse Royaume d'Italie) oli täielikult revolutsioonilise Prantsusmaa mõjualune Napoleon I poolt Põhja-Itaalias asutatud nimeliselt suveräänne riik, mis lõppes viimase kaotuse ja langusega. Seda valitses kuningas Napoleoni eest läbi kogu olemasolu aja Napoleoni kasupoeg Eugène de Beauharnais, kes teenis oma kasuisa asekuningana.

Põhiseaduslikud statuudid 

Itaalia kuningriik sündis 17. märtsil 1805, kui Itaalia vabariik, mille president oli Napoleon Bonaparte, muutus Itaalia kuningriigiks, kus Napoleon I sai kuningaks ja 24-aastane Eugène de Beauharnais tema asekuningaks.

Napoleon I krooniti Milano toomkirikus 26. mail Lombardia raudkrooniga.

Napoleon I tiitel oli "Prantslaste keiser ja Itaalia kuningas" (prantsuse Empéreur des Français et Roi d'Italie), mis näitas selle Itaalia kuningriigi tähtsust talle.

Kuigi vabariiklikku põhiseadust ametlikult kunagi ei tühistatud, asendas rida Põhiseaduslikke statuute selle täielikult.

Esimene neist kuulutati välja kaks päeva pärast kuningriigi sündi, 19. märtsil, kui Consulta kuulutas Napoleoni kuningaks ja kuulutas, et tema pojad on tema pärijad, kuid Prantsuse ja Itaalia kroonid tuli pärast keisri surma lahutada.

Teine oli 29. märtsist ja reguleeris regentlust, kuningriigi kõrgemaid ametnikke ja vandeid.

Kõige tähtsam oli kolmas, mis kuulutati välja 5. juunil, kujutades endast kuningriigi tõelist põhiseadust: Napoleon oli riigipea ja omas täit valitsusvõimu; tema äraolekul asendas teda asekuningas Eugène de Beauharnais. Consulta, seadusandlik nõukogu ja kõneisikud ühendati kõik Riiginõukogusse, mille arvamused olid vaid soovituslikud ja kuningale mitte siduvad.

Seadusandlik kogu, vana parlament, jäi teoorias alles, kuid pärast aastat 1805 ei kutsutud seda enam kokku; kehtestati Napoleoni koodeks.

Neljas statuut, mis otsustati 16. veebruaril 1806, määras Eugène de Beauharnais' troonipärijaks.

Viies ja kuues statuut, 21. märtsist 1808, eraldasid Consulta Riiginõukogust ja nimetasid selle senatiks, ülesandega informeerida kuningat kõige tähtsamate alamate soovidest.

Seitsmes statuut, 21. septembrist, asutas uue aadelkonna hertsogitest, krahvidest ja parunitest; kaheksas ja üheksas, 15. märtsist 1810, rajasid kuningliku perekonna liikmetele annuiteedi. Aastal 1812 lisati Riigikontroll.

Valitsuses oli seitse ministrit:

 sõjaminister oli alguses kindral Augusto Caffarelli, hiljem kindral Giuseppe Danna aastaks ja siis, aastast 1811, kindral Achille Fontanelli;
 siseminister oli alguses Ludovico Arborio di Breme ja siis, aastast 1809, Luigi Vaccari;
 välisminister oli Ferdinando Marescalchi;
 kohtuminister ja peakohtunik oli Giuseppe Luosi;
 riigivaraminister oli Antonio Veneri ja aastast 1811 Ambrogio Birago;
 rahandusminister oli Giuseppe Prina;
 religiooniminister oli Giovanni Bovara.

Territoorium 

Algselt koosnes kuningriik Itaalia vabariigi territooriumidest: endised Milano hertsogiriik, Mantova hertsogkond, Modena hertsogkond, Veneetsia vabariigi lääneosa, Kirikuriigi osa Romagnas ja Novara provints.

Pärast Kolmanda koalitsiooni kaotust ja sellele järgnenud Pressburgi rahu 1. mail 1806 anti Austria poolt kuningriigile Veneetsia territooriumide järelejäänud idaosa, sealhulgas Istria ja Dalmaatsia kuni Kotorini (siis Cattaro), isegi kui see pidi andma Massa ja Carrara Elisa Bonaparte'i Lucca ja Piombino vürstkonnale. Guastalla hertsogkond annekteeriti 24. mail.

Fontainebleau konventsiooniga Austriaga 10. oktoobrist 1807 loovutas Itaalia Monfalcone Austriale ja omandas Gradisca, pannes uue piiri Isonzo jõele.

Vallutatud Ragusa vabariik annekteeriti kevadel 1808 kindral Marmonti poolt. See oli ainus kord uuemas ajaloos, kui Ragusa oli Itaaliaga ühendatud. 2. aprill 1808, pärast Kirikuriigi laialisaatmist, annekteeris kuningriik tänapäeva Marche. Oma suurimas ulatuses oli kuningriigis 6 700 000 asukat ja 2155 kommuuni.

Lõplik kokkulepe saabus pärast Austria uut kaotust: keiser Napoleon ja Baieri kuningas Maximilian I Joseph sõlmisid 28. veebruaril 1810 Pariisi lepingu, otsustades vahetada territooriume, mis puudutas ka Itaaliat.

Territooriumide eest Saksamaal loovutas Baieri Lõuna-Tirooli Itaalia kuningriigile, mis omakorda loovutas Istria ja Dalmaatsia (ka Ragusa) Prantsusmaale, mis liidendas Aadria mere äärsed territooriumid äsjaloodud Prantsuse Illüüria provintsidesse. Väikesed muudatused Itaalia ja Prantsusmaa vahelisel piiril Garfagnanas ja Friulis toimusid 5. augustil 1811.

Tegelikult oli kuningriik Prantsuse keisririigi sõltlane, mille ressursse kasutati ära Prantsusmaa rikastamiseks.

Kuningriik oli teatriks Napoleoni operatsioonidele Austria vastu erinevate koalitsioonide sõdades. Kauplemine Ühendkuningriigiga oli keelatud.

Valuuta 

Kuningriik kehtestas uue valuuta, mis asendas kohalikud ringlevad mündid: Itaalia liir, sama suuruse, kaalu ja metalliga, kui Prantsuse frank. Müntimise otsustas Napoleon keiserliku dekreediga 21. märtsil 1806, uute müntide tootmine algas aastal 1807. Rahaühik oli hõbeliir, mis oli 5 grammi raske. Olid veel mündid 2- (10 grammi hõbedat) ja 5- (25 grammi hõbedat) liirised hõbemündid ning 20- (6,45 grammi) ja 40- (12,9 grammi) liirised kuldmündid. Liir jagunes 100 sendiks, ja olid mündid 1 sent (2,1 grammi vaske), 3 senti (6,3 grammi vaske) ja 10 senti (2 grammi madalaproovilist hõbedat), kuid järgides traditsiooni, oli veel jaotus 20 soldoks, müntidega 1 soldo (10,5 grammi vaske, tegelikult 5 senti), 5 soldot (1,25 grammi hõbedat), 10 soldot (2,5 grammi hõbedat) ja 15 soldot (3,75 grammi hõbedat).

Armee 

Kuningriigi armee, mis lülitati Grande Armée koosseisu, võttis osa kõigist Napoleoni kampaaniatest.

Oma olemasolu ajal aastatel 1805–1814 pakkus Itaalia kuningriik Napoleon I-le jämedalt umbes 200 000 sõdurit.

Aastal 1805 teenisid Itaalia väed garnisoni ülesannetes piki La Manche'i rannikut, aastatel 1806–1807 võtsid nad osa Kolbergi ja Danzigi piiramistest ning võitlusest Dalmaatsias. Aastatel 1808–1813 teenisid terved Itaalia diviisid Hispaanias, paistes eriti silma Suchet juhtimisel Tarragona piiramisel ja Sagunto lahingus.

Aastal 1809 moodustas Eugène de Beauharnais' Itaalia armee parema tiiva Napoleon I sissetungil Austria keisririiki, võttes märkimisväärse võidu Raabi lahingus ja võttes soliidse osa võidust Wagrami lahingus.

Aastal 1812 marssis Eugène de Beauharnais 27 000-mehelise Itaalia kuningriigi väega Venemaale. Itaalia kontingent paistis silma Borodino ja Malojaroslavetsi lahingutes, saades tunnustuse: 

Vaid 1000–2000 itaallast elas üle Vene kampaania, kuid nad tulid tagasi peaaegu kõigi oma lippudega. Aastal 1813 pidas Eugène de Beauharnais nii kaua kui võimalik vastu austerlaste rünnakutele (Mincio lahing) ja oli hiljem veebruaris 1814 sunnitud allkirjastama vaherahu.

Jalavägi:
 Raskejalavägi: 5 rügementi, pluss 2 veel, aastatel 1805 ja 1808.
 Kergejalavägi: 3 rügementi, pluss 1 veel aastal 1811.
 Kuninglik kaardivägi: 2 pataljoni (Granatieri ja Cacciatori), pluss 2 veel (Velites) aastal 1806, pluss 2 pataljoni noorkaardiväge aastal 1810, ja 2 veel aastal 1811.

Ratsavägi:
 Tragunid: 2 rügementi.
 Cacciatori a Cavallo (kergeratsavägi): 1 rügement, pluss 3 veel aastatel 1808, 1810 ja 1811.
 Kuninglik kaardivägi: 2 eskadroni traguneid, 5 kompaniid aukaardiväge.

Kohalik haldus 

Kuningriigi haldussüsteem tekitati kõigepealt 8. juuni 1805 seadusega. Riik jagati, järgides Prantsuse süsteemi, 14 departemanguks, 12 pärines vabariigi ajast, pluss Adda (Sondrio) ja Adige (Verona). Departemangu juht, prefekt, oli riigi esindaja igas provintsis, kes parandas keskvalitsuse haldusotsuseid, kontrollis kohalikke võime, juhtis politseid ja erinevalt vabariigi ajast omas kogu täitevvõimu oma territooriumil. Kohalik seadusandlik kogu oli Ülemnõukogu, mis koosnes kommuunide esindajatest.

Departemangud olid Prantsuse eeskuju kohaselt jagatud ringkondadeks. Ringkonna juht oli aseprefekt, kellel oli prefektiga sarnane võim, kuid väiksemal alal. Kohalik seadusandlik kogu oli ringkonna nõukogu, mis koosnes 11 liikmest. Ringkonnad olid jagatud, nagu Prantsusmaal, kantoniteks, maksukogujate ja rahukohtunike aladeks.

Kantonid olid jagatud kommuunideks. Kommuunidel olid 15-, 30- või 40-liikmelised linnanõukogud (Consiglio Comunale), mille valis kuningas või prefekt, olenevalt kommuuni suurusest. Nõukogu valis 2, 4 või 6 vanemat tavapäraseks valitsemiseks, aitamaks linnasekretäri. Suuremate kommuunide ülemad olid kuninglikud podestàd, kui väiksemates kommuunides olid prefektuuri bürgermeistrid. Kõiki linnaameteid kandsid vaid omanikud ja ettevõtjad, ja juhtiv roll oli kindlalt omanike käes.

Kuningriigi eluea jooksul muudeti riigi haldussüsteemi kohalikel ja rahvusvahelistel põhjustel. Pärast Austria kaotust ja Pressburgi rahu annekteeris Napoleon Itaaliasse endise Veneetsia vabariigi territooriumi, nagu kuulutati 30. märtsil 1806 ja kinnitati 1. mail. Loodi 7 uut departemangu, 6 Veneetsia maadel ja 1 Istrias (Capodistria), samas Dalmaatsia sai eriinstitutsioonid, mida juhtis peavarustaja hr. Dandolo, ja säilitas oma seadused. 14. juulil 1807 andis valitsus välja dekreedi, mis vähendas kommuunide arvu. Pärast Kirikuriigi laialisaatmist laienes kuningriik piki Aadria mere rannikut ja 20. aprillil 1808 loodi 3 uut departemangu. Lõplik territoriaalne muutus jõustus 10. juunil 1810, kui, nagu Napoleon 28. mail välja kuulutas, Itaalia kaotas Istria ja ei saanud kunagi täielikult Dalmaatsiat liidendatud, saades vastutasuks kogu Lõuna-Tirooli kuni Bolzano linnani, luues 24. ja viimase departemangu: Haut Adige.

Keel ja haridus 
Itaalia kuningriigis kasutati ametlikult itaalia keelt. Prantsuse keelt kasutati tseremooniatel ja kõigis suhetes Prantsusmaaga.

Haridussüsteem rakendati universaalsena kõigile lastele.

Prantsuse võimu ajal Istria ja Dalmaatsia alal olid koolid itaaliakeelsed, kuni need olid osa Napoleoni Itaalia kuningriigist.

Sloveen Marko Trogrli kirjutas oma essees "Prantsuse koolisüsteem Prantsuse Dalmaatsias", et "Vincenzo Dandolo, Prantsuse kuberner Dalmaatsias, samuti Bartolomeo Benincasa, ametnik kohalikust (Dalmaatsia) haridusametist, avaldasid mais 1807 plaani provintsi rahvaharidusest (Il piano generale della pubblica istruzione in Dalmazia), mis pidi olema kooskõlas haridussüsteemiga kogu Napoleoni Itaalia kuningriigis... Juhised pidid olema itaalia keeles".

Departemangude ja ringkondade loend 

Oma viimase suurima ulatuse ajal (aastatel 1809–1814) kaotas kuningriik Istria/Dalmaatsia ja koosnes 24 departemangust.

 Adda (pealinn Sondrio)
 Ringkondadeta
 Adige (pealinn Verona)
 Agogna (pealinn Novara)
 Novara ringkond, Vigevano ringkond, Domodossola ringkond, Varallo ringkond, Arona ringkond
 Alto Adige (pealinn Trento)
 Crostolo (pealinn Reggio Emilia)
 Lario (pealinn Como)
 Como ringkond, Varese ringkond, Menaggio ringkond, Lecco ringkond
 Alam-Po (pealinn Ferrara)
 Mella (pealinn Brescia)
 Brescia ringkond, Chiari ringkond, Verolanuova ringkond, Salò ringkond
 Mincio (pealinn Mantova)
 Mantova ringkond, Revere ringkond, Castiglione ringkond
 Olona (pealinn Milano)
 Milano ringkond, Pavia ringkond, Monza ringkond, Gallarate ringkond
 Panaro (pealinn Modena)
 Reno (pealinn Bologna)
 Rubicone (pealinn Cesena)
 Serio (pealinn Bergamo)
 Bergamo ringkond, Treviglio ringkond, Clusone ringkond, Breno ringkond
 Ülem-Po (pealinn Cremona)
 Cremona ringkond, Crema ringkond, Lodi ringkond, Casalmaggiore ringkond
 Adriatico (pealinn Veneetsia)
 Bacchiglione (pealinn Vicenza)
 Brenta (pealinn Padua)
 Passariano (pealinn Udine)
 Piave (pealinn Belluno)
 Tagliamento (pealinn Treviso)
 Metauro (pealinn Ancona)
 Musone (pealinn Macerata)
 Tronto (pealinn Fermo)

Allakäik ja langemine 

Kui Napoleon loobus 11. aprillil 1814 nii Prantsusmaa kui ka Itaalia troonist, oli Eugène de Beauharnais oma armeega rivistunud Mincio jõele Saksa sissetungi vastu, ja ta üritas saavutada oma kuningaks kroonimist. Kuningriigi senat kutsuti kokku 17. aprillil, kuid senaatorid näitasid end selles kaootilises olukorras kõhklevatena. Kui 20. aprillil leidis aset kogu teine istung, nurjas Milano ülestõus asekuninga plaani. Mässus tappis rahvahulk rahandusministri krahv Giuseppe Prina ning valijamehed saatsid senati laiali ja kutsusid Austria väed linna kaitsma, samas nimetati ajutine asevalitsus Carlo Verri eesistumisel.

Eugène de Beauharnais alistus 23. aprillil ja saadeti Baierisse maapakku austerlaste poolt, kes okupeerisid 28. aprillil Milano. 26. aprillil nimetas keisririik Annibale Sommariva Lombardia keiserlikuks volinikuks, samas kaotati või vähendati ajutise asevalitsuse poolt paljud maksud. Lõpuks, 25. mail võttis keiserlik ülemvolinik krahv Heinrich von Bellegarde kogu võimu Lombardias ning endised monarhiad Modenas, Romagnas ja Piemontes taastati järk-järgult; 30. mail sõlmiti Pariisi rahu ja kuningriigi jäänused annekteeriti Austria keisririiki, nagu krahv Bellegarde 12. juunil välja kuulutas.

Itaalia ajaloolised riigid
19. sajand Itaalias